CELEX: 32020D1143
Language: et
Date: 2020-07-28 00:00:00
Title: Euroopa Keskpanga otsus (EL) 2020/1143, 28. juuli 2020, millega muudetakse otsust (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2020/36)

31.7.2020   
               
               
                  ET
               
               
                  Euroopa Liidu Teataja
               
               
                  L 248/24
               
            
         EUROOPA KESKPANGA OTSUS (EL) 2020/1143,
         28. juuli 2020,
         millega muudetakse otsust (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2020/36)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiget koosmõjus artikli 3.1 esimese taande ja artikliga 18.1,
         ning arvestades järgmist:
         
                     (1)
                  
                  
                     Võttes arvesse koroonaviiruse haiguse (COVID-19) levikuga seotud erandlikke majandus- ja finantstingimusi, alustas EKP nõukogu Euroopa Keskpanga otsuse (EL) 2020/440 (EKP/2020/17) (1) alusel uue pandeemia majandusmõjude ohjeldamise erakorralise ja ajutise varaostukava (pandemic emergency purchase programme, PEPP). PEPP hõlmab kõik Euroopa Keskpanga (EKP) laiendatud varaostukavaga hõlmatud kõlblike varade liigid, kuhu kuuluvad avaliku sektori varade järelturult ostmise kava, pandikirjade kolmas ostukava, varaga tagatud väärtpaberite ostukava ja ettevõtlussektori varaostukava.
                  
               
                     (2)
                  
                  
                     4. juunil 2020 otsustas EKP nõukogu kooskõlas oma hinnastabiilsuse säilitamise ülesandega läbi vaadata teatavad PEPPi kujunduselemendid. Läbivaatamise eesmärk on tagada rahapoliitika paindlikkus vajalikus ulatuses ning rahapoliitika sujuv ülekandumine aja jooksul kõikide varaliikide ja jurisdiktsioonide kaudu, mis aitaks kaasa oodatud inflatsioonikursi pandeemiaga seotud erakordselt järsu ja kiire halvenemise leevendamisele.
                  
               
                     (3)
                  
                  
                     Konkreetselt otsustas EKP nõukogu suurendada PEPPile eraldatud kogusummat 600 miljardi euro võrra 1 350 miljardile eurole. Võttes arvesse pandeemiaga seotud inflatsioonikursi langust ettenähtavas ulatuses, leevendab PEPPi suurendamine veelgi üldist rahapoliitika kurssi ja toetab reaalmajandusele laenuandmist, eelkõige ettevõtlusele ja kodumajapidamistele. Ostmist teostatakse ajas paindlikult varaliikide ja jurisdiktsioonide kaudu. See võimaldab ära hoida riske rahapoliitika sujuvale ülekandumisele.
                  
               
                     (4)
                  
                  
                     Täiendavalt otsustas EKP nõukogu pikendada kavandatud PEPP netoostude teostamise aega kuni vähemalt juuni lõpuni 2021 või vajaduse korral veel rohkem, mis on igal juhul pärast EKP nõukogu seisukohta, et COVID-19 kriisietapp on möödunud. Vähima ostudeks kavandatud tähtaja pikendamine viib netoostud kooskõlla ajaga, mil eeldatakse raskeimaid COVID-19ga seotud piiranguid tavalisele majandustegevusele ning seega nõrka inflatsioonisurvet.
                  
               
                     (5)
                  
                  
                     Et ära hoida soovimatut finantstingimuste karmistumise riski ajal, mil pandeemiashokist taastumise võimalus on väike, otsustas EKP nõukogu, et PEPPi alusel ostetud väärtpaberite põhisummade tähtaegsed tagasimaksed reinvesteeritakse täies ulatuses vähemalt kuni 2022. aasta lõpuni ning igal juhul juhitakse edasist PEPP portfelli arengut viisil, mis väldiks kohase rahapoliitika kursi häirimist.
                  
               
                     (6)
                  
                  
                     Seetõttu tuleb otsust (EL) 2020/440 (EKP/2020/17) vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse (EL) 2020/440 (EKP/2020/17) muutmine
            Otsust (EL) 2020/440 (EKP/2020/17) muudetakse järgmiselt:
            
                        1)
                     
                     
                        artikli 1 lõige 1 asendatakse järgmisega:
                        
                           „1.   Eurosüsteem kehtestab pandeemia majandusmõjude ohjeldamise erakorralise ja ajutise varaostukava (PEPP), mis on iseseisev ostukava kogusummas 1 350 miljardit eurot. PEPP alusel ostetud väärtpaberitega seotud põhisumma tähtaegsed tagasimaksed reinvesteeritakse, ostes kõlblikke turukõlblikke võlaväärtpabereid vähemalt kuni 2022. aasta lõpuni. Igal juhul juhitakse edasist PEPP portfelli arengut viisil, mis väldiks kohase rahapoliitika kursi häirimist.“;
                        
                     
                  
                        2)
                     
                     
                        artikli 5 lõige 3 asendatakse järgmisega:
                        
                           „3.   EKP nõukogu delegeerib EKP juhatusele otsustuspädevuse PEPPi ostude tempo ja koosseisu osas igas kuus, võttes arvesse kogusummat 1 350 miljardit eurot. Eelkõige võib PEPPi oste teostada paindlikult, et võimaldada ostuvoogude ajas jagunemise kõikumisi nii varaliikide kui jurisdiktsioonide osas.“
                        
                     
                  
         
            Artikkel 2
            Lõppsäte
            Käesolev otsus jõustub neljandal päeval pärast selle avaldamist Euroopa Liidu Teatajas.
         
         
            Frankfurt Maini ääres, 28. juuli 2020
            
               
                  EKP president
               
               Christine LAGARDE
            
         
         
            (1)  Euroopa Keskpanga 24. märtsi 2020. aasta otsus (EL) 2020/440 pandeemia majandusmõjude ohjeldamise erakorralise ja ajutise varaostukava kohta (EKP/2020/17) (ELT L 91, 25.3.2020, lk 1).